Lukuaika noin 1 min

Viranomaiset törmäsivät ongelmaan vaatiessaan Signal-sovellusta kehittävältä Open Whisper Systemsiltä tietoa sen käyttäjistä. The Vergen mukaan Yhdysvaltain liittovaltion poliisi halusi tietoja kahdesta epäillystä, jotka käyttivät Signalia viestinnässään.

Open Whisper Systemsiltä ei kuitenkaan juuri tietoja herunut, vaan sen vastaus oli lähinnä ¯\_(ツ)_/¯. Syynä ei niinkään ollut haluttomuus yhteistyöhön, vaan se, että tietoja ei yksinkertaisesti ole tallennettu. Viranomaiset jäivät siis ilman haluamiaan nimiä, ip-osoitteita sekä tietoja maksuliikentestä.

FBI oli toimittanut Open Whisper Systemsille kaksi puhelinnumeroa, joihin liittyvistä käyttäjistä se halusi tietoja. Vergen mukaan toinen numeroista ei vastannut yhtään Signal-käyttäjää ja toisestakin käyttäjästä voitiin selvittää vain koska käyttäjä oli rekisteröitynyt palveluun ja koska käyttänyt sitä edellisen kerran.

Oikeus on määrännyt suuren osan tapauksen tiedoista salaisiksi FBI:n pyynnöstä ja vastaaville tapauksille ominaisesti Open Whisper Systemsiä kiellettiin puhumasta pyynnöstä. Yhtiö sai kertoa tapauksesta vasta pitkällisen oikeustaistelun jälkeen.